Ivan & Elsa se oulike troue - Mooi Troues
Ivan en Elsa se storie wys vir ons weereens vandag dat al die regte dinge sal gebeur, sodra die tyd reg is. Ivan het op 'n baie kreatiewe wyse vir Elsa die "ja-woord" gevra. Elsa vertel ook dat jy nie maande nodig het om 'n troue te reël nie. Waar daar 'n wil is, is daar 'n weg! Ons hoop jul geniet Ivan en Elsa se storie.
Ons was saam op skool. Ons eerste ontmoeting was Ivan in st. 6 en ek in st. 8. Ons het blykbaar hande vas gehou een aand wat Ivan wel onthou, maar ek nie. Ons het mekaar 11 jaar later weer raak geloop en die koeël was deur die kerk.
Ivan het my 'n maand na ons begin saam kuier het die kys gevra. Presies 400 dae na ons her-ontmoeting het hy my op 'n skattejag gestuur. Die begin punt was waar ons ontmoet het. My boetie het my die oggend gebel en gevra ek moet hom dringend by die spesifieke plek kry. Hy het my ingewag met 'n koevert en briefie waarna ek na my ouers toe moes ry, van daar af na sy ouers toe waar ons hond, Barnabas, my ingewag het met 'n boodskappie om die nek en 'n CD van ons liedjie. Die laaste punt was Riemland Eco park (natuurbewaringskamp) in Vaalpark. Hy het alles gerëel gehad; Balonne, fotograaf, shampanje ens. Soos 'n bang apie agter 'n boom uitgespring en op sy knieë gegaan.
Vandat Ivan my die kys gevra het, 'n jaar en drie maande.
Moenie dat tyd julle afskrik nie, ons het ons troue binne drie en 'n half maande gereël en ons het meeste van die werk en dekor self gedoen. Waar daar 'n groot wil is, is daar 'n weg. Maak lysies om kop te hou met reëlings. Hou die kos eenvoudig, mense hou van ou tradisionele boerekos niks, "fancy" nie. Bly by bekende kosse. Mense eet nie graag volksvreemde kosse nie. Enige plek kan in 'n venue verander word. Ons het op die familieplaas getrou in die stoor en moes toilets in huur want daar was nie. So niks is onmoontlik nie. Begroot nie net vir die groot goed nie. Klein goedjies is die geld vreters. Maak die dag jou eie, dis julle dag, moenie ander mense se opinies volg nie. Jy kry dit nie weer oor nie. Kry maar 'n natuurlike kalmeer dingetjie en baie snesies want dit is 'n emosionele dag.